আব্দুল লতিফ চৌধুরী ফুলতলী

**আব্দুল লতিফ চৌধুরী ফুলতলী** ছিলেন একজন আলেম, তরীকতের মুর্শিদ। তার লেখা অনেক উর্দু ও আরবি গ্রন্থ ভারত ও পাকিস্তানের বিভিন্ন মাদ্রাসার পাঠ্যসূচিতে রয়েছে। এছাড়া ঢাকা বিশ্ববিদ্যালয়, ইসলামী বিশ্ববিদ্যালয়, জগন্নাথ বিশ্ববিদ্যালয় সহ বিভিন্ন বিশ্ববিদ্যালয়ের ইসলামিক স্টাডিজ ও আরবী বিভাগের পাঠ্যসূচিতেও তার অনেক গ্রন্থ রয়েছে। সহীহ শুদ্ধভাবে কোরআন শরীফ তিলাওয়াতের শিক্ষাকে তিনি দেশ ও বিশ্বব্যাপী ছড়িয়ে দিতে বিশেষ ভূমিকা পালন করেন।

## জন্ম ও বংশ পরিচয়
আব্দুল লতিফ চৌধুরী ১৩২১ বাংলার ফাল্গুন মাসে অর্থাৎ ১৯১৩ সালের প্রথম দিকে সিলেট জেলার জকিগঞ্জ উপজেলার ফুলতলী গ্রামে জন্ম গ্রহণ করেন। তার পিতার নাম আব্দুল মজিদ। তিনি শাহ জালাল এর সফরসঙ্গী ৩৬০ আউলিয়ার অন্যতম শাহ কামাল-এর বংশধর ছিলেন।

## শিক্ষাজীবন
শিক্ষাজীবনের প্রারম্ভে তিনি তার চাচাতো ভাই ফাতির আলীর নিকট লেখাপড়া করেন। অতঃপর ফুলতলী মাদ্রাসায় ভর্তি হন। ১৩৩৮ বঙ্গাব্দে তিনি বদরপুর সিনিয়র মাদ্রাসায় উচ্চ মাধ্যমিক শিক্ষা সমাপ্ত করেন। এরপর রামপুর আলিয়া ও মাতলাউল উলুম মাদ্রাসায় হাদিস শাস্ত্রে উচ্চশিক্ষা অর্জন করেন। ১৩৫৫ হিজরীতে তিনি মাতলাউল উলুম মাদ্রাসায় ১ম শ্রেণীতে প্রথম স্থান অধিকার করে হাদিস শরীফের সর্বোচ্চ সনদ অর্জন করেন। তার গুরুদের মধ্যে অন্যতম ছিলেন আল্লামা খলিলুল্লাহ রামপুরী ও আল্লামা ওয়াজিহুদ্দীন রামপুরী। এ ছাড়া তিনি শাহ আব্দুর রউফ করমপুরী ও শায়খুল কুররা আহমদ হেজাযী এর নিকট থেকে ইলমে কিরাতের সনদ অর্জন করেন। ১৯৪৬ সালে তিনি শায়খুল কূররার নিকট থেকে ইলমে কিরাতের সর্বোচ্চ সনদ অর্জন করেন।

## কর্মজীবন
১৯৪৬ সাল থেকে ১৯৫০ সাল পর্যন্ত তিনি বদরপুর আলিয়া মাদ্রাসায় শিক্ষকতা করেন। ১৯৫৪ সাল থেকে গাছবাড়ী জামেউল উলুম মাদ্রাসায় অধ্যাপনা করেন। এ সময় মাদ্রাসার উপাধ্যক্ষ ও অধ্যক্ষের দায়িত্ব পলন করেন। এরপর সৎপুর কামিল মাদরাসা, ইছামতি ও বাদেদেওরাইল ফুলতলী আলিয়া মাদ্রাসায় হাদিস শাস্ত্র অধ্যাপনা করেন। এ ছাড়া তিনি শুদ্ধভাবে কোরআন তিলাওয়াত শিক্ষাদানের জন্য প্রতিষ্ঠা করেন দারুল ক্বিরাত মজিদিয়া ফুলতলী ট্রাস্ট। দেশ বিদেশে প্রতিষ্ঠা করেন অসংখ্য শিক্ষা প্রতিষ্ঠান, মসজিদ ও অন্যান্য প্রতিষ্ঠান।

## পরম্পরা
লতিফ চৌধুরী ছিলেন তরীকায়ে কাদেরিয়া, চিশতীয়া, নক্সবন্দীয়া, মুজাদ্দেদিয়া ও মুহাম্মদিয়ার মুর্শিদ। তিনি আজীবন উপর্যুক্ত তরিকা সমূহের প্রচার ও প্রসারে নিয়োজিত ছিলেন। তার তরিকতের সিলসিলা নিম্নরূপ:
# আব্দুল লতিফ চৌধুরী ফুলতলী
# শাহ ইয়াকুব বদরপুরী
# হাফিজ আহমদ জৌনপুরী
# শাহ কারামত আলী জৌনপুরী
# সাইয়েদ আহমাদ ব্রেলভী
# শাহ আব্দুল আজিজ
# শাহ ওয়ালিউল্লাহ

## রচনাবলী
* আত তানভীর আলাত তাফসীর (তাফসীর গ্রন্থ)
* নেক আমল
* মুন্তাখাবুস সিয়র (সিরাত গ্রন্থ)
* আল খুতবাতুল ইয়াকুবিয়া (খুতবার কিতাব)
* আনওয়ারুছ ছালিকীন
* নালায়ে কলন্দর
* শাজরায়ে তাইয়্যিবাহ
* আল কাউলুছ ছাদীদ

## সংগঠন ও প্রতিষ্ঠান
* দারুল কিরাত মজিদিয়া ফুলতলী ট্রাস্ট। এটি কুরআন যথাযথভাবে পাঠের লক্ষে প্রতিষ্ঠিত একটি প্রতিষ্ঠান। দেশ-বিদেশে প্রায় ২০০০ শাখা নিয়ে পরিচালিত এ প্রতিষ্ঠানের মাধ্যমে বহু মানুষ আল-কুরআন সঠিকভাবে শেখার সুযোগ পাচ্ছে।
* বাংলাদেশ আনজুমানে আল ইসলাহ
* বাংলাদেশ আনজুমানে তালামীযে ইসলামিয়া। এটি ছাত্র সংগঠন। ১৯৮০ সালে তিনি এটি প্রতিষ্ঠা করেন।
* বাংলাদেশ আঞ্জুমানে মাদারিসে আরাবিয়া। এটি মাদ্রাসা শিক্ষা ও শিক্ষকদের জন্য ১৯৬৪ সালে তিনি প্রতিষ্ঠা করেন।
* লতিফিয়া ক্বারী সোসাইটি। দারুল কিরাত মজিদিয়া ফুলতলী ট্রাস্ট হতে শেষ ক্লাসের সার্টিফিকেট প্রাপ্তদের নিয়ে এটি গঠিত। আল কুরআন এর শিক্ষা বিস্তার এবং কারীগণের কল্যাণে এ সংগঠন কাজ করে থাকে। ভারত, ব্রিটেনসহ বিভিন্ন দেশে এর কার্যক্রম বিদ্যমান।
* লতিফিয়া এতিম খানা
* ইয়াকুবিয়া হিফজুল কুরআন বোর্ড।

### ‍বিদেশে প্রতিষ্ঠিত প্রতিষ্ঠান ও সংগঠন
* দারুল হাদিস লতিফিয়া ইউকে।
* আনজুমানে আল ইসলাহ ইউকে
* আনজুমানে আল ইসলাহ ইউএস
* ওলামা সোসাইটি ইউএস
* লতিফিয়া উলামা সোসাইটি ইউকে
* লতিফিয়া কারী সোসাইটি ইউকে
* দারুল হাদীস লতিফিয়া নর্থ ওয়েস্ট
* কিরাআত প্রশিক্ষণ কেন্দ্র
* লতিফিয়া দারুল কিরাত সমিতি, ভারত
* আল মজিদিয়া ইভিনিং মাদ্রাসা, ইউকে।

## মৃত্যু
আল্লামা ফুলতলী ১৬ জানুয়ারি ২০০৮ সালে সিলেট শহরে তার প্রতিষ্ঠিত শাহজালাল দারুচ্ছুন্নাহ ইয়াকুবিয়া কামিল মাদরাসা সংলগ্ন বাসভবনে মৃত্যুবরণ করেন। ঐদিন বিকাল ৪টা সময় তার গ্রামের বাড়ির পাশে অবস্থিত বালাই হাওরে জানাযার নামাজ অনুষ্ঠিত হয়। জানাযা শেষে তার প্রতিষ্ঠিত জামে মসজিদের পাশে তাকে সমাহিত করা হয়। 

## উত্তরসূরী
আল্লামা আব্দুল লতিফ চৌধুরীর মৃত্যুর পর তাঁর অনুসারীরা তাঁর উত্তরসূরী হিসেবে মনোনীত করেছেন তাঁর বড় ছেলে মো. ইমাদ উদ্দিন চৌধুরী ফুলতলীকে। মো. ইমাদ উদ্দিন প্রাথমিক জীবনে শিক্ষকতা করতেন। ১৯৭৮ সালে সৎপুর কামিল মাদ্রাসার অধ্যক্ষ থাকাকালে চাকরি ছেড়ে স্থায়ীভাবে গ্রামের বাড়িতে চলে আসেন। এরপর অবৈতনিকভাবে ইছামতি কামিল মাদ্রাসা ও পরে বাদেদেওরাইল কামিল মাদ্রাসায় অধ্যাপনা করেন। পিতার মৃত্যুবরণের পর থেকে তিনি পিতার স্থলাভিষিক্ত হন।

## তথ্যসূত্র

বিষয়শ্রেণী:১৯১৩-এ জন্ম
বিষয়শ্রেণী:২০০৮-এ মৃত্যু
বিষয়শ্রেণী:ইসলামি ব্যক্তিত্ব
বিষয়শ্রেণী:বাংলাদেশী সুন্নি মুসলিম পণ্ডিত
বিষয়শ্রেণী:বাংলাদেশী সুফি
বিষয়শ্রেণী:সিলেট বিভাগের ইসলামি ব্যক্তিত্ব
বিষয়শ্রেণী:২০শ শতাব্দীর ইসলামের মুসলিম পণ্ডিত
বিষয়শ্রেণী:২১শ শতাব্দীর ইসলামের মুসলিম পণ্ডিত
বিষয়শ্রেণী:সিলেট জেলার ব্যক্তি
বিষয়শ্রেণী:সুন্নি ইমাম
বিষয়শ্রেণী:গাছবাড়ি জামিউল উলুম কামিল মাদ্রাসার শিক্ষক
বিষয়শ্রেণী:বাংলাদেশী অ-কল্পকাহিনী লেখক
বিষয়শ্রেণী:ব্রিটিশ ভারতীয় ব্যক্তি
বিষয়শ্রেণী:পূর্ব পাকিস্তানের ব্যক্তি
বিষয়শ্রেণী:২০শ শতাব্দীর বাংলাদেশী লেখক
বিষয়শ্রেণী:২১শ শতাব্দীর ইমাম
বিষয়শ্রেণী:২০শ শতাব্দীর অ-কল্পকাহিনী লেখক
বিষয়শ্রেণী:২০শ শতাব্দীর বাঙালি
বিষয়শ্রেণী:২১শ শতাব্দীর বাঙালি
বিষয়শ্রেণী:আরব বংশোদ্ভূত বাংলাদেশী ব্যক্তি
বিষয়শ্রেণী:বাঙালি আলেম
বিষয়শ্রেণী:মাদ্রাসা-ই-আলিয়া রামপুরের প্রাক্তন শিক্ষার্থী